Illustrasjon fra *Sans Famille*, Edition Ernest Flammarion, Paris
***Frendeløs*** (fransk:*Sans famille*) er en roman fra 1878, skrevet av den franske forfatteren Hector Malot (1830 – 1907). Den første norske utgave kom i 1879-1880 i to bind med tittelen *Uden Slægt*, utgitt i Kristiania av Cammermeyer.

Boken ble berømt som barnebok, selv om den opprinnelig ikke var skrevet som det. *Frendeløs* er også sendt som hørespill i Barnetimen, Romanen, som både er sentimental og moraliserende, forteller historien om den foreldreløse gutten Remi og hans opplevelser. Romanen har også blitt filmatisert gjentatt ganger, i ulike land.

Utdypende handling
------------------

Jerome Barberin bor sammen med sin kone i en liten fransk by, kalt Chavanon. Han arbeider vanligvis i Paris, og en dag får han øye på en liten gutt. Gutten ser ut til å gå kledd i veldig flotte klær, så foreldrene hans er tydeligvis meget velstående. Barberin tilbyr seg å ta vare på barnet, i håp om å få en god belønning. Han gir gutten til sin kone, og gir ham navnet Rémi. Barberin blir deretter skadet i en ulykke. Han skylder på arbeidsgiveren sin, og håper å få økonomisk kompensasjon i en rettssak. Men rettssaken koster mye penger, og Barberin ber sin kone om å selge den eneste kua hennes (hennes viktigste kilde til penger) og kvitte seg med Rémi. Hun gjør førstnevnte.

Selve historien begynner når Rémi er åtte år gammel. Barberin kommer uventet hjem, bitter og pengeløs, etter å ha tapt rettssaken. Han oppdager at Rémi fremdeles er der og bestemmer seg for å kvitte seg med ham når han møter en omreisende artist, Signor Vitalis, på den lokale puben. Artisten reiser sammen med tre hunder Capi, Zerbino og Dolce – samt en ape, kalt Joli-Cœur. Vitalis tilbyr seg å ta imot Rémi som lærling. Rémi forlater hjemmet deres, uten mulighet til å si farvel til fostermoren sin - som ville ha gjort hva som helst for å forhindre denne transaksjonen. Vitalis er en snill mann, absolutt bedre selskap enn Barberin, og lærer Rémi å spille harpe og å lese. Men ofte går begge sultne og uten tak over hodet. Sammen forsøker de å tjene til livets opphold ved å gi musikalske opptredener i forskjellige landsbyer, tettsteder og byer. 

De reiser vestover, via Murat (hvor Vitalis forteller ham om prinsen av Napoli, svoger til Napoléon Bonaparte, som kom derfra) og neste stopp er Ussel hvor Rémi får sitt første par sko, som han aldri har hatt før. Men når de befinner seg i Toulouse, blir Vitalis satt i fengsel etter en hendelse med en politimann som forårsaket problemer for Rémi. Men Rémi oppdager et lite elveskip som eies av fru Milligan, og hennes syke sønn Arthur. Rémi blir tatt inn for å underholde den syke gutten, og han blir nesten en del av familien. De reiser mot Montpellier og Middelhavet på Canal du Sud. Rémi får vite historien om hennes døde ektemann og svoger, som under engelsk lov skulle arve hele brorens formue hvis han døde barnløs. Et tidligere barn hadde forsvunnet og ble aldri funnet, men kort tid etter mannens død ble Arthur født.

To måneder senere blir Vitalis løslatt fra fengsel, og fru Milligan betaler for at han skal ta toget til Cette. Rémi og Milligan-familien vil gjerne fortsette å holde sammen, men Vitalis mener det er bedre for Rémi å være sammen med ham - og derfor sier de farvel. De reiser videre over hele Frankrike, men vinteren innhenter dem 30 mil fra Troyes. Under en snøstorm blir Zerbino og Dolce angrepet av ulver i skogen, og Joli-Cœur får lungebetennelse. I et forsøk på å samle inn penger for å betale en doktor, gir Rémi og Vitalis en forestilling og Vitalis synger. Rémi har aldri tidligere hørt Vitalis synge. Men det er likevel for sent, og Joli-Cœur dør. De fortsetter nå reisen til Paris. Vitalis bestemmer seg for å forlate Rémi hos en annen mann for vinteren. Denne mannen holder flere andre gutter, solgt av deres fattige foreldre, i arbeid for ham (se også den engelske historien Oliver Twist av [[]]Charles Dickens) men Garofoli er ikke hjemme, så Vitalis ber Rémi vente der.

Rémi tilbringer to forferdelige timer i Rue Lourcine-huset, og snakker med en annen jevnaldrende gutt, Mattia, som Garofoli mener er alt for dum og ute av stand til å arbeide for ham. Når de andre guttene og Garofoli endelig kommer tilbake, blir Rémi vitne til hvor forferdelig Garofoli misbruker guttene: han slår og sulter dem. Når Vitalis kommer tilbake og ser hvordan guttene blir pisket, tar han med seg Rémi vekk derfra. Men den natten kollapser Vitalis og Rémi i snøstormen under et gjerde, etter å ha mislykkes med å finne ly. Rémi våkner opp i en seng, med folk som står rundt ham: en mann, gartneren Pierre Acquin, to gutter Alexis og Benjamin, og to jenter Étienette og lille stumme Lise. Rémi får vite at Vitalis er død. I et forsøk på å finne identiteten hans tar politibetjentene Rémi med til Garofoli, som avslører sannheten: Vitalis pleide å være den berømte italienske sangeren Carlo Balzani. Men når han ble eldre, mistet Vitalis stemmen og var alt for stolt til å synge i mindre lokaler, og forandret sin egen identitet til Vitalis.

Familien lar både Rémi og Capi flytte inn hos dem. Rémi blir spesielt glad i Lise. Han lærer henne å lese, og spiller harpe for henne. Rémi begynner å arbeide som gartner, og to år med hardt arbeid følger. Så ødelegger en forferdelig haglstorm glasset i drivhuset, og Acquin står i gjeld til mannen han lånte penger av for å grunnlegge virksomheten sin. Acquin klarer ikke betale, og alle barna blir derfor sendt til en rekke onkler og tanter - spredt over flere forskjellige franske byer. Selv om de andre barna insisterer på at Rémi også tilhører familien, er det ingen av onklene og tantene som er villige - eller i stand til - å ta seg av Rémi også. Rémi må derfor ta med seg harpen sin, og reise videre på egen hånd. Rémi bestemmer seg for å reise videre sørover mot Fontainebleau. Men han har ikke gått lenge før han møter en ny følgesvenn, Mattia, gutten som tidligere bodde i Garofoli-huset.

Garofoli har havnet i fengsel, etter å ha slått en annen gutt til døde. Mattia viser seg å være en begavet fiolinist, og kan også spille andre instrumenter. Han kan også enkelte andre triks, fordi han tidligere arbeidet for et sirkus. Guttene gjør det bra ved å opptre i bryllup, og på forskjellige festivaler. I løpet av reisene besøker de Alexis Acquin, som nå bor sammen med sin onkel Gaspard i gruve-byen Varses, og arbeider i gruven sammen med onkelen. Når Alexis blir skadd, og er ute av stand til å arbeide for en periode, melder Rémi seg frivillig til å erstatte ham. Men en dag oversvømmes gruven av vann. Syv gruve-arbeidere, inkludert onkel Gaspard og Rémi, blir fanget. De venter på å bli reddet, men har ingen anelse om hvor lang tid de blir nødt til å være der. En av mennene tilstår en forbrytelse, klandrer seg selv for denne katastrofen, og begår selvmord.

De ender opp med å tilbringe fjorten dager under jorden, før de endelig blir reddet. Rémi ønsker at Mattia skal lære mer om musikk, og de besøker en musiker han kjenner. Mr. Espinassous blir overrasket over Mattias store talent til tross for hans unge alder, og tilbyr å la Mattia bo hos ham for å lære mer. Men Mattia ønsker ikke å forlate Rémi. Rémi og Barberins kone møtes endelig igjen. Rémi får vite at Jerome nå befinner seg i Paris på leting etter Rémi, fordi hans virkelige foreldre ønsker å finne sønnen sin igjen. Rémi blir ivrig etter å kjenne sine egentlige foreldre. Rémi og Mattia bestemmer seg for å returnere til Paris, i håp om å finne igjen Barberin. Men når guttene endelig ankommer Paris, får de vite at Jerome allerede er død. Men de oppdager adressen til et advokat-kontor i London, som fikk ansvaret for letingen etter Rémi. Guttene tar en båt til London, hvor de blir ført rett til Rémis foreldre - som heter Driscoll.

Men Rémi blir fryktelig skuffet. Foreldrene oppfører seg kalde, og faren hans holder begge guttene innelåst. Familien Driscoll får besøk, en mann som virker interessert i Rémi - men Rémi forstår ikke engelsk godt nok. Den besøkende møter ikke Mattia, men Mattia overhører samtalen deres. James Milligan ser ut til å være onkelen til Arthur. Han håper at Arthur kommer til å dø snart, slik at han kan arve formuen til sin avdøde bror. Guttene er enige om at fru Milligan må advares, men de aner ikke hvor de skal finne henne. Mattia møter Bob, en klovn og musiker fra et sirkus, som viser seg å bli en veldig god venn for dem. Når Rémi blir anklaget for et tyveri begått av Driscoll-familien, hjelper Bob og Mattia ham å rømme fra fengsel. Med hjelp av Bobs bror, en sjømann, returnerer de til Frankrike for å lete etter fru Milligan - i håp om å advare henne om svogeren hennes i tide.

Litteratur
----------

* Dahl, Asta Holter (1970): *Arbeidsoppgaver til 'Frendeløs' av Hector Malot*, [Oslo] : Aschehoug
* Kvalvaag, Hilde K. : «Den franske Oliver Twist», hos barnebokkritikk.no

Eksterne lenker
---------------

* (en) Sans Famille – kategori av bilder, video eller lyd på Commons Rediger på Wikidata
* Ulike utgaver av *Frendeløs* i digitale versjoner på Nasjonalbiblioteket
* *Sans Famille*, fransk lydbok-versjon

Portal: Litteratur

|  |  |
| --- | --- |
| Oppslagsverk/autoritetsdata | VIAF
 |